钦定古今图书集成/明伦汇编/官常典/第636卷 > 冯行己
## 钦定古今图书集成/明伦汇编/官常典/第636卷 > 冯行己

按《宋史冯拯传》：“拯子行己，字肃之，以父任为右侍禁，
泾原路驻泊都监，知宪州，因治状增秩，历石、保、霸、冀、
莫五州，所至有能称。皇祐中，知定州，韩琦荐为西路
钤辖，徙代州，管干河东缘边安抚事。夏人掠麟州，蕃
部且盗耕屈野河西田，遇官军连逻者，辄聚射，诏行
己讨之，行己言：此奸民无忌惮，非君长过，不宜以细
故启大衅，但加戒戢足矣。”五台山寺调厢兵义勇缮
葺，为除和籴谷三万，行己谓不可捐岁入之储，以事
不急之务。进西上阁门使。